2.
P r e d k l a d a c i a   s p r á v a

Správa o vyhodnotení plnenia úloh vyplývajúcich z aktualizovaného znenia Schengenského akčného plánu a návrh tretej aktualizácie Schengenského akčného plánu Slovenskej republiky sa predkladá na základe úlohy B.1. uznesenia vlády Slovenskej republiky č. 1099 z 9. októbra 2002 s termínom na predloženie na rokovanie vlády SR do 30. septembra 2004. 
Schengenský akčný plán Slovenskej republiky bol schválený vládou SR 5. septembra 2001 uznesením č. 836. Správa o vyhodnotení plnenia úloh vyplývajúcich zo Schengenského akčného plánu a prvá aktualizácia Schengenského akčného plánu SR bola schválená 9. októbra 2002 uznesením vlády č. 1099, druhá aktualizácia 8. októbra 2003 uznesením vlády č. 949. 
Predkladaný materiál zachytáva obdobie plnenia úloh v období od poslednej aktualizácie Schengenského akčného plánu  plánu, t.j. od septembra 2003 do septembra 2004. 
Vzhľadom na skutočnosť, že schengenská problematika je neustále sa vyvíjajúci proces, úloha  každoročne aktualizovať svoje schengenské akčné plány vznikla na základe požiadavky Európskej komisie, ktorú predniesla po prvýkrát na neformálnom stretnutí zástupcov Generálneho riaditeľstva Európskej komisie pre rozšírenie a zástupcov Ministerstva vnútra Slovenskej republiky ku kapitole č. 24 – spravodlivosť a vnútorné záležitosti dňa 7. novembra 2001 v Bruseli. Potreba pravidelne aktualizovať Schengenský akčný plán Slovenskej republiky bola vyjadrená aj v Spoločnej pozícii Európskej komisie ku kapitole č. 24.
	V textovej časti tohto materiálu bol k opatreniam potrebným k implementácii doplnený aktuálny stav plnenia úloh, splnené úlohy sú z textovej časti vypustené, avšak ich vyhodnotenie zostáva v monitorovacej tabuľke (Príloha 1), jednotlivé oblasti priorít (situácia v tretích krajinách, medzinárodná policajná spolupráca, otázky týkajúce sa hraníc, vnútorné záležitosti Slovenskej republiky) boli  zaktualizované a vložené nové skutočnosti a opatrenia potrebné na dosiahnutie úplnej implementácie Schengenského acquis. 
Odpočet splnených úloh je uvedený v Tabuľke implementácie Schengenského acquis (Príloha 1), ktorá je súčasťou Schengenského akčného plánu. Táto tabuľka by mala slúžiť ako monitorovací nástroj plnenia, príp. neplnenia jednotlivých úloh. 
Schválenie samotného materiálu nebude mať bezprostredný finančný, ekonomický, environmentálny vplyv a ani vplyv na zamestnanosť. Realizácia opatrení, ktoré SAP obsahuje, si však vyžaduje potrebné finančné prostriedky, ktoré sú resp. budú kryté z prostriedkov programu PHARE 2002, Schengenského prechodného fondu, ako aj z prostriedkov štátneho rozpočtu, ktoré budú uplatňované v rámci príprav rozpočtu na jednotlivé roky.